SKRIFTLIG FORESPØRGSEL E-1718/02

af Elisabeth Schroedter (Verts/ALE) til Kommissionen

(13. juni 2002)

Om: Truede europæiske naturreservater i den nedre del af Oderdalen (Brandenburg)

Vandvejen Hohensaaten-Friedrichstal indgår i en vandvejsforbindelse mellem Berlin og Stettin. Der, hvor den udmunder i den vestlige del af Oder-floden, befinder sig det totaltfredede naturområde i nationalparken Unteres Odertal. Det er beskyttet i kraft af national lovgivning og EU-lovgivning (særligt beskyttelsesområde i henhold til direktiv 79/409/EØF(1) og flora-, fauna- og habitat-området i henhold til artikel 4, stk. 1, i direktiv 92/43/EØF(2)). Flodbredderne er levested for odder, bæver og lille ildfugl, og de er rugesteder og levesteder for den sorte stork, havørn, fiskeørn og skrigeørn. Området omfatter også rugesteder for vandsanger, engsnarre, sortterne og lille lappedykker. Disse levesteder vil blive ødelagt gennem udbygningen og udretningen af vandvejen Hohensaaten-Friedrichstal fra 26 til 55 m over en længde på 12 km. Undersøgelsen af projektets indvirkning på miljøet og på flora, fauna og habitat blev vurderet som værende mangelfuld og behæftet med fejl i analyseafsnittet. Der kunne ikke udarbejdes en oversigt over kompenserende foranstaltninger. Bestræbelserne på at finde frem til alternativer begrænsede sig til udvidelsens form og tog ikke hensyn til alternative fragttransportforbindelser.

1. Har Kommissionen kendskab til den planlagte ødelæggelse af de ovenfor nævnte naturlige levesteder og truslen mod en række beskyttede europæiske arter? I bekræftende fald hvilke foranstaltninger agter den at træffe for at forhindre denne ødelæggelse? I benægtende fald mener Kommissionen, at man i et sådant tilfælde bør prioritere bevarelsen af det europæiske naturbeskyttelsesområde forud for udvidelsesarbejderne, først og fremmest fordi der må rejses tvivl med hensyn til projektets samlede økonomiske udbytte, da der hverken op ad floden eller ned ad floden kan opnås eller er planlagt en sådan udvidelsesbredde?

2. Har Kommissionen kendskab til, om der er planer om at fremme dette vandvejudvidelsesprojekt via EU-strukturmidler? I bekræftende fald, går den ind herfor, og hvorfor?

3. Hvilken overordnet betydning tillægger Kommissionen bevarelsen af det europæiske naturområde Unteres Odertal som et led i Natura 2000, hvis udvikling den har finansieret med 3 380 500 EUR via Life-programmet? Mener Kommissionen, at en ophævelse eller forringelse af reservatets status som naturbeskyttelsesområde til fordel for udvidelsen af floden er forenelig med målene i Natura 2000?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(25. juli 2002)

1. I september-oktober 2001 og i januar 2002 oplyste en række korrespondenter Kommissionen om dette projekt. Disse informationer omfattede bl.a. en redegørelse fra 30. marts 2001, der var udarbejdet som led i den offentlige godkendelsesprocedure (Erläuterungsbericht zum Planfeststellungsbeschluss). Ifølge denne redegørelse fremgik det af miljøindvirkningsvurderingen i henhold til artikel 6 i Rådets direktiv 92/43/EØF af 21. maj 1992 om bevaring af naturtyper samt af vilde dyr og planter, at der kun blev tale om mærkbare virkninger for sommerfuglearten stor blåfugl (Lycaena dispar). Der var derfor iværksat yderligere undersøgelser med henblik på denne art.

Korrespondenterne blev informeret om de beskyttelseskrav, der gjaldt for projektet i henhold til artikel 6 i direktiv 92/43/EØF, samt om muligheden for at indgive en klage til Kommissionen.

I begyndelsen af juni 2002 modtog Kommissionen en klage over dette projekt og siden en redegørelse fra det lokale erhvervsliv om dets positive virkninger. Kommissionen afventer nu yderligere informationer om virkningerne på de beskyttede områder, for at den kan foretage en tilbundsgående vurdering af sagen og konkludere, om Fællesskabets miljølovgivning overtrædes.

2. Ifølge de informationer, der er modtaget fra de brandenburgske myndigheder, er Hohensaaten Friedrichstaler Wasserstrasse en forbundsstatslig vandvej, hvorfor der ikke er tale om nogen samfinansiering af projektet fra Den Europæiske Fond for Regionaludviklings side.

3. De lavtliggende engdrag langs Oders nedre løb er en del af et fælles polsk-tysk grænseoverskridende naturreservat og udgør et af de mest udstrakte flod-vådområder i Centraleuropa, som er af enorm betydning for Natura 2000-nettet. Den nedre del af Oder-dalen er blevet foreslået udpeget som lokalitet af fællesskabsbetydning i henhold til direktiv 92/43/EØF og er omfattet af beskyttelsesordningen i direktivets artikel 6. Denne beskyttelsesordning indbefatter en klar procedure for behandling af projekter, som kan forventes at få betydelig indvirkning pår lokalitetens bevarelsesmæssige mål. Kommissionen har ikke modtaget informationer om, at der skulle være tale om ophævelse eller reduktion af lokalitetens bevaringsmæssige mål.